אל: מתן

דע: יוני

הנדון: מב"ל מו' צוות 2 - תמצית הערכת משתתפים מסכמת אינטגרטיבית

להלן התמצית כפי שניתן להעבירה לאלוף. אם יש צורך בתוספות או השלמות, אנא הודיעו לי.

1. עומר טישלר: המשתתף הבולט בצוות 2 ואחד הבולטים במחזור מו'. בעל מנהיגות טבעית, רהוט, כריזמטי ובה בעת גם חברי, לא מתנשא ובעל גישה חיובית. כ"כ, בעל אישיות חזקה ומאוזנת, רואה דברים בפרופורציות ותמיד מחפש לפתור בעיות ולפשט אותן. לאורך השנה שילב בין לו"ז המב"ל ודרישות מבצעיות באופן המעיד על היכולות וההספקים הגבוהים שלו. איש העולם הגדול, מגובש מאוד בחשיבתו ובדעותיו, לעתים, לטעמי, אולי מעט יותר מדי מגובש – ייתכן שמעט ספקנות היתה מעשירה אותו.
2. איציק כהן: מים שקטים. מופנם אבל איכותי, מעמיק, יסודי וחושב. לתחושתי – אחד מהמשתתפים ששנת המב"ל תרמה להם במידה הגדולה ביותר בהקשר של פתיחת פרספקטיבות וטיפוס במדרגות הבכירות. הפרופיל שלו במסגרת המליאה היה נמוך מדי. בצוות העז יותר.
3. חיים רבן: בשיחות אחד על אחד התרשמתי לטובה מקריאת המציאות שלו, הכרת ערך עצמו אבל גם הנקודות החלשות שלו (למשל: "הפוביה מהאנגלית" – ההגדרה שלו). תכונותיו הטובות באו לידי ביטוי בעיקר במסגרת הצוותית כמו גם במישור החברתי. תרם גם בארגון סיור דרום וניכר שיש לו יכולות משמעותיות בתחומי האירגון והלוגיסטיקה. מיעט להשתתף בדיונים במסגרות המליאה.
4. דגנית שי: חייב להודות שיש לי מעט יסורי מצפון לגביה כי בדיעבד נדמה לי שהייתי צריך לאפשר לה מרחב בולטות גדול מזה שקיבלה. היתה נציגה טובה של הארגון שלה, משרד מבקר המדינה, מעורבותה בכל מסגרות הפעילות תרמה להבנת החשיבות של עבודתה. לעתים נשארה מעט צמודה מדי ל"גזרת האחריות" שלה (שאלותיה/הערותיה שיקפו לרוב את הרקע המקצועי ממנו הגיעה). תרמה לא מעט גם לגיבוש החברתי.
5. לבנה לוי שי: ייצגה לאורך השנה בפרופיל גבוה את ארגונה, השב"ס. בעלת נפש ומצפון של עו"ס. דעתנית מאוד ודואגת שדעותיה יישמעו, לא תמיד מספיק מנומקת. תרמה רבות, באופן מאוד חיובי במישור החברתי, ללא ספק התואר "הסבתא של המחזור" הולך אליה. עמדה בחובותיה במכלול האקדמי ללא בולטות, במפגשים במסגרת סיורי חו"ל היתה יחסית מינורית. היתה לה בעיה של עמידה בלוחות זמנים.
6. שי חנונה: אישיות ייחודית - מאוד מבריק, מאוד אינטליגנטי ומאוד יצירתי, הביטוי (השחוק מדי) "חושב מחוץ לקופסה" כאילו נוצר במיוחד עבורו. הדבר ניכר בין השאר בעבודה השנתית שלו בה בחר, באופן אופייני לו אך לא שכיח במב"ל, לצאת מאזור הנוחות ולטפל בעולם תוכן שהיה חדש לו לחלוטין. גם האינטליגנציה הריגשית שלו גבוהה. יש מימד כאוטי מסויים בהתנהלותו שלאורך השנה בא לידי ביטוי בלא מעט איחורים או העדרויות (מקצתם מסיבות אישיות שהטרידו אותו לעתים קרובות). זו קביעה מינורית בהשוואה ליתרונותיו הניכרים ולתרומתו המשמעותית לאורך השנה בכל מישורי ומסגרות הפעילות.
7. מיכאל שפשק: איש משטרה בכל רמ"ח ושס"ה. הקפיד לאורך השנה להוות מליץ יושר לארגונו ויחד עם שני עמיתיו מסגל המשטרה עמל רבות לחשוף את שאר המשתתפים לחיוניות תפקידה בהקשרי הבטל"ם. דעתן ומעורב, ניחן בחשיבה סדורה, מיינסטרימית. גורם חיובי בהקשרים החברתיים.
8. סת' מק'קטשן (ארה"ב): במחציתה השניה של שנת המב"ל היה מהבולטים שבמשתתפים, לא רק מבין הבינ"ל. מעורב ומעורה בכל מישורי הפעילות, בעל פרופיל גבוה, לא חושש מהבעת דעה ומלקיחת הובלה. בעל ידע רב, חשיבה מהירה ויכולת ניסוח. תרם רבות לחוויה החיובית במחזור מו' כשהשיא היה בסיור לארה"ב.
9. ג'יימס (ג'ים) פריסט (בריטניה): משתתף פעיל, מעורב וחיובי במליאה, בצוות וכן במימד החברתי. הביא עימו את הפרספקטיבה המסורתית של מדינתו. ניצל היטב את תכני הלימוד כבסיס ומקפצה לתפקידו הבא כנספח צבאי בישראל.
10. שין פונג טנג (סינגפור): משתתף שהתחיל בפרופיל נמוך אבל ככל שהתקדמה השנה נפתח ומעורבותו גברה, בייחוד במישור הפעילות הצוותי ובקבוצה הבינ"ל (פחות במליאה). הראה לא רק עניין רב באתגרי הבטל"ם של ישראל אלא גם רמה גבוהה של סולידריות והזדהות עם אתגרים אלה, כפי שניתן להיווכח בנושא שבחר לעבודתו השנתית, השוואת מימדי החוסן החברתי בישראל ובסינגפור. משעה שנפתח התגלה גם כאינטליגנטי ובעל חוש הומור.
11. ארוס זאניבוני (איטליה): לאורך שנת המב"ל גילה המשתתף עניין במגוון התחומים אליהם נחשף בדגש על המכלול הצבאי. הוא בא לידי ביטוי בעיקר בפעילות הצוותית ועשה זאת לרוב באמצעות הצגת שאלות ממוקדות ובהירות. עבודתו השנתית בה בחן השוואתית את משמעות קליטת מטוסי ה-F-35 בחילות האוויר של ישראל ואיטליה בהבט התרומה למימד החדשנות בבטל"ם היא אקטואלית ורלבנטית. המשתתף גם השתלב מהבחינה החברתית, הן ברמת הצוות והן במסגרת קבוצת המשתתפים הבינ"ל במחזור מו'

עד כאן

רפי שוץ